Die term jag (afgelei van Nederlands jacht, 'n verkorte vorm van die Middelnederlandse jachtschip "jaagskip, vinnige skip") verwys tans na 'n watervoertuig wat vir sportdoeleindes of as plesierboot gebruik word en - met enkele uitsonderings - van 'n dek en tenminste een kajuit voorsien is. Jagte het 'n vaste kiel en 'n romplengte van gewoonlik tussen ses en 160 meter; korter watervoertuie word as boot beskou. Jagte word as tradisionele seiljagte of as motorjagte vervaardig. Die belangrikste kriterium, waarvolgens jagte van ander watervoertuie onderskei word, is hul uitsluitlike gebruik vir ontspanningsdoeleindes en die feit dat hulle òf deur hul eienaar geloods (of as selfbestuur-jag verhuur) word òf 'n ervare kaptein hiervoor aangestel word. Hul kapasiteit (onder meer die maksimum aantal passasiers en hul reikwydte) is 'n verdere kenmerk wat hulle van groot kommersiële plesierbote onderskei. Kleiner jagte is geskik vir dagtoere, terwyl groter jagte toegerus mag wees vir langer seereise. Tot in die sewentigerjare van die 20ste eeu is sogenaamde klassieke jagte van materiale soos hout, aluminium en staal gebou.